text: বেসরকারি প্রতিষ্ঠানের স্বাস্থ্যসেবা বাণিজ্যে পরিণত হয়েছে উল্লেখ করে জনস্বাস্থ্য বিশেষজ্ঞ ও স্বাস্থ্য অধিদপ্তরের পরিচালক (রোগ নিয়ন্ত্রণ) অধ্যাপক ডা. বে-নজির আহমেদ বণিক বার্তাকে বলেন, সরকারি হাসপাতালের চিকিৎসার মান নিয়ে মোটাদাগে প্রশ্ন রয়েছে। সেবা দেয়ার চেয়ে ব্যবসাই মুখ্য হয়েছে। খরচ বেশি হলেও মানুষ সরকারিতে যাচ্ছে কম। কারণ সরকারিতে তারা হয়রানির শিকার হয়।
  সরকারি প্রতিষ্ঠানে সেবাবঞ্চিত হয়েই মানুষ বেসরকারি প্রতিষ্ঠানে যায় বলে মনে করেন ঢাকা বিশ্ববিদ্যালয়ের স্বাস্থ্য অর্থনীতি ইনস্টিটিউটের অধ্যাপক ডা. সৈয়দ আব্দুল হামিদ। তিনি বণিক বার্তাকে বলেন, 'খরচ বেশি হলেও অর্থনৈতিক অবস্থার উন্নতি হওয়ার কারণে মানুষ খরচ হলেও বেসরকারি স্বাস্থ্যসেবা নেয়। সরকারি স্বাস্থ্যসেবা প্রতিষ্ঠানে হয়রানি বন্ধ না হলে মানুষ বেসরকারি প্রতিষ্ঠানে যাবে। স্বাস্থ্যসেবার প্রতি সরকারের মনোযোগ নেই। স্বাস্থ্য ব্যবস্থাপনার বিষয়টি সরকারিভাবে উপেক্ষিত থেকে গেছে। বার্ষিক বাজেট বরাদ্দের ক্ষেত্রেও এর প্রতিফলন দেখা গেছে। দিন দিন মানুষ বেড়েছে, কিন্তু সরকারি স্বাস্থ্যসেবার পরিধি বাড়েনি। একই সঙ্গে পরিকল্পনার ঘাটতি রয়েছে।'